Na osnovu Poglavlja IV. Odjeljak A, člana 23. stav b) Ustava Bosansko- podrinjskog kantona Goražde (“Službene novine Bosansko-podrinjskog kantona Goražde” br. 8/98,10/00 i 5/03) i člana 106. Poslovnika Skupštine Bosansko-podrinjskog kantona Goražde (“Službene novine Bosansko-podrinjskog kantona Goražde” br. 10/08), Skupština Bosansko-podrinjskog kantona Goražde, na 1. redovnoj sjednici održanoj, 29. decembra 2014. godine, d o n o s i:

Z A K O N

O IZMJENAMA I DOPUNAMA ZAKONA O POREZU NA IMOVINU, NASLIJEĐE I POKLON

**Član 1.**

U Zakonu o porezu na imovinu, naslijeđe i poklon (“Službene novine Bosansko-podrinjskog kantona Goražde”,broj 7/09,4/13), u Poglavlju II - Porez na imovinu, u članu 9. stav 1. briše se tačka 2. tako da tačke 3.,4.,5.,6.,7.,8. i 9. postaju tačke 2.,3.,4.,5.,6.,7. i 8. a iza tačke 8. se dodaju nove tačke 9. i 10. koje glase:

“9. bazne i mikrobazne stanice mobilne telefonije koje su instalirane na lokacijama na području opština u sastavu Bosansko-podrinjskog kantona Goražde.

10. terminali za klađenje na uplatnim mjestima, samoposlužni terminali za klađenje instalirani na uplatnim mjestima i uređaji za priređivanje klađenja prilikom kojih se koristi generator slučajnih brojeva”

U Poglavlju II - Porez na imovinu, članu 9. stav 2. se mjenja tako da sada glasi:

“Obveznik poreza na imovinu je pravno ili fizičko lice koje je vlasnik ili korisnik bazne i mikrobazne stanice mobilne telefonije, terminala za klađenje na uplatnim mjestima, samoposlužnih terminala za klađenje instaliranih na uplatnim mjestima, uređaja za priređivanje klađenja prilikom kojih se koristi generator slučajnih brojeva, automata za igre na sreću i stolova u kasinu ukoliko se isti nalaze na teritoriji opština u sastavu Bosansko-podrinjskog kantona Goražde.”

U Poglavlju II - Porez na imovinu, u članu 9. iza stav 6. se mjenja i glasi:

“Terminalom za klađenje na uplatnim mjestima se u smislu odredbi ovog Zakona smatraju svi uređaji na kojima se vrši uplata za igre na sreću koje priređivać organizuje kao posebne igre na sreću u kojima sudionici (igrači) u skladu sa pravilima igre pogađaju ishode različitih sportskih i drugih stvarnih događaja sa neizvjesnim rezultatom, dok se samosposlužnim terminalom za klađenje smatraju svi uređaji na kojima se uplata za igre na sreću vrši bez posredovanja prodavača. Uređajem za priređivanje klađenja prilikom kojih se na bilo koji način koristi generator slučajnih brojeva se u smislu odredbi ovog Zakona smatraju svi uređaji koji na temelju slučajnih uzoraka generiraju slučajne potpuno nezavisne i nepredvidive nizove brojeva ili simbola koji su jednoliko raspoređeni unutar definisanih granica.”

**Član 2.**

U Poglavlju II - Porez na imovinu, u članu 10. stav 1. briše se tačka 2. tako da dosadašnje 3.,4.,5.,6.,7.,8.,9.,10.,11. i 12. postaju tačke 2.,3.,4.,5.,6.,7.,8.,9.,10. i 11. a onda se tačke 4. i 5. se mjenjaju tako da iste sada glase:

“ 4. za putničko motorno vozilo preko 2000 cm2 radne zapremine motora i starosti do 5 godina 200,00 KM, od 5 do 10 godina 150,00 KM i od 10 do 15 godina 100,00 KM.

5. za motocikle preko 50 cm2 radne zapremine 100,00 KM”

U Poglavlju II - Porez na imovinu, u članu 10. stav 1 iza tačke 11. dodaju se nove tačke 12.,13.,14. i 15. koje glase:

“12. za svaki instalirani terminal za klađenje na uplatnom mjestu odnosno za svaki instalirani samoposlužnih terminal za klađenje instaliran na uplatnom mjestu 5.000,00 KM

13. za svaki postavljeni uređaj za priređivanje klađenja prilikom kojih se na bilo koji način koristi generator slučajnih brojeva 5.000,00 KM.

14. za svaku bazna stanica mobilne telefonije 10.000,00 KM.

15. za svaku mikrobaznu stanicu mobilne telefonije 5.000,00 KM”

**Član 3.**

U Poglavlju II – Porez na imovinu u članu 12. stav 4. se mjenja i glasi:

“ Pravno i fizičko lice koje je vlasnik ili korisnikbaznih i mikrobaznih stanica mobilne telefonije,terminala za klađenje na uplatnim mjestima, samoposlužnih terminal za klađenje instaliranih na uplatnim mjestima, uređaja za priređivanje klađenja prilikom kojih se koristi generator slučajnih brojeva, automata za igre na sreću i stolova u kasinu te automata za igre za zabavu dužno je u roku od 30 dana od dana nastanka obaveze odnosno od dana sticanja imovine ili od dana početka korištenja imovine podnjeti poresku prijavu poreznoj upravi, odnosno poreskoj ispostavi nadležnoj za opštinu na čijoj teritoriji se nalaze ti terminali, automati, kompijuter i uređaji odnosno stolovi.

**Član 4.**

U Poglavlju II – Porez na imovinu u članu 13. iza stava 1. dodaju se novi stavovi 2. ,3. i 4. koji glase:

“ Organi koji su nadležni za vođenje zemljišnih knjiga i za obavljajanje poslova katastra nekretnina odnosno organi koji raspolažu bilo kakvom evidencijom nekretnina dužni su na zahtjev Porezne uprave odnosno nadležne porezne ispostave bez odlaganja a najkasnije u roku od 15 dana dostaviti sve podatke o nekretninama što podrazumjeva i podatke o stanju nekretnina kao i vlasnicima istih.

Porezna uprava odnosno nadležna poreska ispostava je dužna najmanje jednom godišnje i to do 15. januara svim pravnim licima koja su registrovana ili imaju poslovne jedinice na njenom području dostaviti zahtjev za dostavljanje svih podataka o imovini koja se nalazi u njihovom vlasništvu ili je koriste a čije je oporezivanje predviđeno ovim Zakonom odnosno zahtjev za izjašnjavanje da li su vlasnici ili korisnici imovine čije je oporezivanje predviđeno ovim Zakonom, a isti su dužni potpune podatke odnosno izjašnjenje dostaviti do 31. januara.

Zahtjev za dostavljanje svih podataka o imovini iz predhodnog stava Porezna uprava odnosno nadležna poreska ispostava, ukoliko ocjeni da je to potrebno može dostaviti i fizičkim licima koja imaju prebivalište ili koja posluju na njenom području. ”

**Član 5.**

U Poglavlju II - Porez na imovinu, u članu 15. stav 1. tačka b). se mjenja a tako da ista sada glasi:

“b) za pokretnu imovinu obuhvaćenu članom 10. stav 1. tačke 7., 8.,9.,12.,13.,14. i 15. prema mjestu gdje se imovina nalazi.”

**Član 6.**

U Poglavlju V – Kaznene odredbe u članu 39. u stavu 1. iza tačke 3. dodaje se tačka 4. koja glasi:

“4. koji ne dostavi u predviđenom roku sve podatake o imovini koja se nalazi u njihovom vlasništvu i imovini koju koriste odnosno koji se ne izjasne da li su vlasnici ili korisnici imovine čije je oporezivanje predviđeno ovim Zakonom /član 13./.”

**Član 7.**

U Poglavlju V – Kaznene odredbe u članu 40. u stavu 1. iza tačke 3. dodaje se tačka 4. koja glasi:

“4. koji ne dostavi u predviđenom roku sve podatake o imovini koja se nalazi u njihovom vlasništvu i imovini koju koriste odnosno koji se ne izjasne da li su vlasnici ili korisnici imovine čije je oporezivanje predviđeno ovim Zakonom /član 13./.”

**Član 8.**

U Poglavlju V – Kaznene odredbe članu 41. Se mjenja tako da isti glasi:

“Odgovorno lice Porezne uprave odnosno nadležne poreske ispostave, notar i odgovorno lice u nadležnom organu, kazniće se za prekršaj novčanom kaznom od 1.000,00 KM do 1.500,00 KM ukoliko postupi suprotno odredbama člana 13., člana 36 i člana 38. stav 2. ovog Zakona.”

**Član 9.**

Postupak naplate poreza za imovinu za koju je prije stupanja na snagu ovog Zakona pokrenut postupak razreza poreza okončaće se u skladu sa odredbama koje su bile na snazi u trenutku podnošenja prijave za razrez poreza, dok će se za svu drugu imovinu postupak provoditi u skladu sa odredbama ovog Zakona.

Za imovinu za koju prijava nije podnesena do stupanja na snagu ovog Zakona prijava će se podnjeti u skladu sa članom 12. stav 5. Zakona o porezu na imovinu, naslijeđe i poklon.

**Član 10.**

Ovaj Zakon stupa na snagu narednog dana od dana objavljivanja u ˝Službenim novinama Bosansko-podrinjskog kantona Goražde˝, a primjenjivaće se od 01.01.2015. godine.

Broj:01-02-924/14 **PREDSJEDAVAJUĆA SKUPŠTINE**

29. decembra 2014. godine

G o r a ž d e Aida Obuća, dipl. pravnik